ঐশীর প্রথম কাজ, সঙ্গে সিয়াম - AnyNews24.Com
Home মিডিয়া জোন ঢালিউড ঐশীর প্রথম কাজ, সঙ্গে সিয়াম
জান্নাতুল ফেরদৌস ঐশী, সিয়াম আহমেদ, বাঁধন সরকার পূজাসংগীতশিল্পী বাঁধন সরকার পূজার গানে মডেল হচ্ছেন এ সময়ের আলোচিত অভিনেতা সিয়াম ও মিস ওয়ার্ল্ড বাংলাদেশ জান্নাতুল ফেরদৌস ঐশী। ‘দোতরা’ শিরোনামের একটি গানে মডেল হিসেবে দেখা যাবে এই দুজনকে। ৩১ জানুয়ারি ঢাকার বিভিন্ন লোকেশনে মিউজিক ভিডিওর শুটিং হবে—এমনটাই জানিয়েছেন গানটির ভিডিও নির্মাতা তানিম রহমান।
ঐশী জানান, চলচ্চিত্রে অভিনয় করার জন্য অপেক্ষা করছিলেন এত দিন। তাই নাটক বা মিউজিক ভিডিওতে দেখা যায়নি। তাহলে গানের ভিডিওতে মডেল হলেন কেন? ঐশী বললেন, ‘গানটির শিল্পী পূজা আপুর কথা ফেলতে পারিনি। সহশিল্পী সিয়াম ভাইও এ সময়ে আলোচিত। পরিচালকও অনেক কাজ করেছেন। সবকিছু মিলিয়েই কাজটি করা হচ্ছে।’
ভিডিওর গল্পে নাচগানে ভরা এক উৎসব দেখানো হবে। গানের গল্পে ঐশীর প্রস্তুতি কেমন, জানতে চাইলে বলেন, ‘আমি পরিচালকের কাছ থেকে ভিডিওর গল্প শুনেছি। আগে থেকেই আমার নাচের চর্চা আছে। তা ছাড়া বেশ কয়েক দিন ধরে মহড়া করছি। সমস্যা হবে না।’
ঐশীর ব্যাপারে সিয়াম বেশ আশাবাদী। বললেন, ‘ঐশীকে দেখে মনে হয়েছে ভিডিওটিতে তাঁকে ভালোই মানাবে। কাজটি চূড়ান্ত হওয়ার পর থেকেই ঐশী আমাদের পুরো টিমের সঙ্গে যোগাযোগ রাখছেন। তাঁর কাজের প্রতি বেশ আগ্রহ ও আন্তরিকতা আছে।’